UREDBA KOMISIJE (EU) 2019/88

od 18. siječnja 2019.

o izmjeni Priloga II. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za acetamiprid u određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),

budući da:

(1) Maksimalne razine ostataka (MRO) za acetamiprid utvrđene su u Prilogu II. Uredbi (EZ) br. 396/2005.

(2) U kontekstu postupka odobrenja uporabe sredstva za zaštitu bilja koje sadržava aktivnu tvar acetamiprid na stolnoj maslini i maslinama za proizvodnju ulja podnesen je zahtjev za izmjenu postojećih MRO-a u skladu s člankom 6. stavkom 1. Uredbe (EZ) br. 396/2005.

(3) Takav je zahtjev podnesen i za uporabu acetamiprida na ječmu i zobi.

(4) U skladu s člankom 8. Uredbe (EZ) br. 396/2005 predmetne države članice ocijenile su te zahtjeve i Komisiji dostavile izvješća o ocjeni.

(5) Europska agencija za sigurnost hrane („Agencija”) ocijenila je zahtjeve i izvješća o ocjeni, posebno ispitavši rizike za potrošače i, prema potrebi, za životinje te je dala obrazloženo mišljenje o predloženim MRO-ima (2). Agencija je to mišljenje dostavila podnositelju zahtjeva, Komisiji i državama članicama te ga je učinila dostupnim javnosti.

(6) Agencija je u svojem obrazloženom mišljenju zaključila da su svi uvjeti u pogledu podataka ispunjeni i da su izmjene MRO-a koje je zatražio podnositelj zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju toj tvari tijekom cijelog životnog vijeka konzumiranjem svih prehrambenih proizvoda koji je mogu sadržavati ni pri kratkoročnom izlaganju zbog znatnog konzumiranja predmetnih proizvoda.

(7) U kontekstu postupka produljenja odobrenja aktivne tvari acetamiprid u skladu s Uredbom (EZ) br. 1107/2009 Europskog parlamenta i Vijeća (3), Agencija je dostavila zaključak o stručnom pregledu procjene rizika od uporabe te aktivne tvari kao pesticida (4), u kojem su predloženi novi toksikološki parametri. Te je parametre potvrdio Stalni odbor za bilje, životinje, hranu i hranu za životinje 13. prosinca 2017. (5)

(8) U skladu s člankom 43. Uredbe (EZ) br. 396/2005 Komisija je od Agencije zatražila da ocijeni rizike za potrošače koje bi mogli uzrokovati postojeći MRO-i za acetamiprid s obzirom na utvrđenu nižu akutnu referentnu dozu.

(9) Agencija je u svojem obrazloženom mišljenju (6) utvrdila da postoje zabrinutosti povezane s konzumacijom za jabuku, krušku, breskvu, glavati kupus, pekinški kupus, kelj, salatu, širokolisnu endiviju, špinat, tušt, blitvu i celer. Države članice zamoljene su da predlože moguće zamjenske dobre poljoprivredne prakse čijom primjenom ne bi došlo do neprihvatljiva rizika za potrošače. Države članice pronašle su zamjenske dobre poljoprivredne prakse za sve predmetne proizvode osim za pekinški kupus, kelj i celer, za koje bi MRO-e trebalo utvrditi na relevantnoj granici određivanja.

(10) U pogledu širokolisne endivije Agencija je zaključila da određene informacije nisu dostupne i da je potrebno da osobe koje upravljaju rizikom izvrše daljnje razmatranje. Budući da nema rizika za potrošače u pogledu dobre poljoprivredne prakse za slučaj nužde, MRO za taj proizvod trebalo bi utvrditi u Prilogu II. Uredbi (EZ) br. 396/2005 na razini koju odredi Agencija. Taj će se MRO preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(11) Preko Svjetske trgovinske organizacije od trgovačkih partnera Unije zatraženo je mišljenje o novim MRO-ima te su njihove napomene uzete u obzir.

(12) Uredbu (EZ) br. 396/2005 trebalo bi stoga na odgovarajući način izmijeniti.

(13) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-a.

(14) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog II. Uredbi (EZ) br. 396/2005 mijenja se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 13. kolovoza 2019. Međutim, za acetamiprid u maslinama za proizvodnju ulja, stolnoj maslini, ječmu i zobi primjenjuje se od 13. veljače 2019.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 18. siječnja 2019. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Znanstvena izvješća EFSA-e dostupna su na internetu: http://www.efsa.europa.eu: Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats („Obrazloženo mišljenje o ciljanoj procjeni određenih zabrinjavajućih postojećih MRO-a za acetamiprid i o izmjeni postojećih MRO-a za stolnu maslinu, masline za proizvodnju ulja, ječam i zob”). EFSA Journal 2018.;16(5):5262.

Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.).

(3) Conclusion on the peer review of the pesticide risk assessment of the active substance acetamiprid („Zaključak o stručnom pregledu procjene rizika od uporabe aktivne tvari acetamiprid kao pesticida”).

(4) EFSA Journal 2016.;14(11):4610.

(5) Izvješće o pregledu za aktivnu tvar acetamiprid (SANTE/10502/2017 Rev. 4).

(6) Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats („Obrazloženo mišljenje o ciljanoj procjeni određenih zabrinjavajućih postojećih MRO-a za acetamiprid i o izmjeni postojećih MRO-a za stolnu maslinu, masline za proizvodnju ulja, ječam i zob”). EFSA Journal 2018.;16(5):5262.